
Për miratimin e rregullores së krijimit dhe të funksionimit të zonave ekonomike

Në mbështetje të nenit 100 të Kushtetutës dhe të neneve 7, pika 2, e 8 të ligjit nr.9789, datë 19.7.2007 “Për krijimin dhe funksionimin e zonave ekonomike”, me propozimin e Ministrit të Ekonomisë, Tregtisë dhe Energjetikës, Këshilli i Ministrave

Vendosi:

Miratimin e rregullores së krijimit dhe të funksionimit të zonave ekonomike, e cila i bashkëlidhet këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha







Rregullore e krijimit dhe funksionimit të zonës ekonomike

I.Dispozita të përgjithshme

Neni 1
Qëllimi dhe objektivat

1. Kjo rregullore ka për qëllim përcaktimin e rregullave të krijimit dhe funksionimit të zonës ekonomike, që i nënshtrohet dispozitave të ligjit nr.9789, datë 19.4.2007 “Për krijimin dhe funksionimin e zonave ekonomike”.
Objektivat kryesore të kësaj rregulloreje janë:
a) procedurat e krijimit dhe administrimit të zonave ekonomike;
b) procedurat për mbikëqyrjen dhe kontrollin e zonave ekonomike.
2. Në përputhje me qëllimin dhe objektivat, kjo rregullore përcakton:
a) procedurën e aplikimit dhe licencimit të zhvilluesit;
b) të drejtat dhe detyrimet e zhvilluesit;
c) miratimin e përdoruesit;
d) detyrimet e përdoruesit;
e) dokumentet e hyrjes dhe qëndrimit në zonë;
f) detyrat e përfaqësuesve të ministrisë përgjegjëse për ekonominë.

Neni 2
Përkufizime

Në këtë rregullore:
1. Fjala “ligj” nënkupton “Ligjin për krijimin dhe funksionimin e zonave ekonomike”.
2. Shprehjet “Zonë ekonomike”, “Zonë e lirë“, “Park industrial”, “Zhvillues”, “Përdorues” kanë të njëjtin kuptim respektiv me atë të përcaktuar në ligj.
3. Shprehjet “Autoriteti doganor” dhe “Detyrime doganore” kanë të njëjtin kuptim respektiv me atë të përcaktuar në dispozitat e Kodit Doganor.

II. Shpallja e zonës ekonomike dhe procedura e aplikimit 
dhe licencimit të zhvilluesit

Neni 3
Shpallja e zonës ekonomike

Ministri përgjegjës për ekonominë i paraqet Këshillit të Ministrave propozimin për krijimin e zonës ekonomike, në përputhje me nenin 4 të ligjit “Për krijimin dhe funksionimin e zonave ekonomike”, pasi të ketë marrë miratimin paraprak nga Komisioni i Ndihmës Shtetërore, sipas procedurave të përcaktuara në legjislacionin e ndihmës shtetërore. Shpallja e zonës ekonomike bëhet me vendimin e Këshillit të Ministrave.

Neni 4
Dokumentet tip që i bashkëlidhen vendimit të Këshillit të Ministrave për shpalljen e zonës ekonomike

Dokumentacioni që i bashkëlidhet propozimit për shpalljen e zonës ekonomike në Këshillin e Ministrave përbëhet, nga:
1. projektvendimi me relacionin e tij;
2. harta treguese e sipërfaqes që do të shpallet zonë ekonomike;
3. mendimi i ministrisë së linjës ose organit të pushtetit vendor, në juridiksionin e të cilit është sipërfaqja që do të shpallet zonë ekonomike;
4. dokumentet nga ZRPP-ja që konfirmon statusin e pronësisë.
Neni 5
Aplikimi për statusin e zhvilluesit

Çdo person juridik, shqiptar ose i huaj, ka të drejtë të marrë pjesë në garën për statusin e zhvilluesit në një zonë ekonomike, zonë të lirë apo park industrial, pranë ministrisë përgjegjëse për ekonominë.

Neni 6
Dokumentet që duhet të paraqesë kandidati për zhvillues

1.Të gjithë personat juridikë, shqiptarë ose të huaj, që aplikojnë për licencë zhvilluesi, duhet të paraqesin këto dokumente:
a) aktin e themelimit të shoqërisë;
b) vendimin për regjistrimin si person juridik;
c) statutin e shoqërisë;
d) NIPT-in;
e) një kopje të licencës së aktivitetit;
f) bilancet e tri viteve të fundit, të vërtetuara nga eksperti kontabël, kur ka pasur aktivitet;
g) profilin tekniko-ekonomik të shoqërisë;
h) në rastin e truallit ose pasurisë së paluajtshme private, dokumentet e pronësisë ose akt marrëveshjen për truallin, ose pasurinë e paluajtshme të zonës ekonomike;
i) bisnesplanin e aktivitetit të shoqërisë si kandidat zhvillues i zonës ekonomike;
j) projektin e plotë ndërtimor për infrastrukturën e brendshme dhe mënyrën e lidhjes së saj me infrastrukturën e jashtme;
k) burimet e financimit të projektit;
l) vërtetimin se shoqëria nuk është në procedura likuidimi dhe për drejtuesit kryesorë të saj dëshmitë e penalitetit. Këto vërtetime duhet të kenë datë lëshimi jo më përpara se 3 muaj nga data e paraqitjes së kërkesës;
ll) personat juridikë të huaj, që aplikojnë për licencë zhvilluesi, duhet të paraqesin dokumentet ekuivalente me ato të paragrafit 1 të këtij neni, pikat a,b,c,d në vartësi të legjislacionit të vendit ku personi i huaj është regjistruar;
m) dokumentet dorëzohen në protokollin e ministrisë. Aplikantit i kthehen ato për plotësim, në qoftë se nevojitet një gjë e tillë;
n) të gjitha dokumentet duhet të jenë në gjuhën shqipe, në origjinal ose të njehsuara me origjinalin.

Neni 7
Licencimi i zhvilluesit

Kandidati zhvillues i nënshtrohet procedurës së mëposhtme sipas afateve kohore të përcaktuara në këtë rregullore:
1. Kandidati zhvillues duhet të aplikojë pranë ministrisë përgjegjëse për ekonominë, duke paraqitur kërkesën me shkrim.
2. Kandidati zhvillues duhet të dorëzojë të gjitha dokumentet e përmendura në nenin 6 të kësaj rregulloreje.
3. Ministria përgjegjëse për ekonominë, bën përzgjedhjen e zhvilluesit nëpërmjet procedurës së garës.
4. Kriteret për përzgjedhjen e zhvilluesit përcaktohen, për çdo rast, në urdhrin e ministrit përgjegjës për ekonominë. Këto kritere bazohen në rëndësinë dhe prioritetin ekonomik të zonës, vlerën e investimit, nivelin e punësimit dhe tregues të tjerë specifikë që gjykohen të vlefshëm në procedurën e përzgjedhjes së zhvilluesit, sipas kritereve të përcaktuara në ligjin nr.9663, datë 18.12.206 “Për koncesionet”.

5. Komisioni i vlerësimit të ofertave miratohet nga ministri përgjegjës për ekonominë. Ai përbëhet nga përfaqësues të ministrisë përgjegjëse për ekonominë dhe sipas rastit, nga përfaqësues të ministrisë së linjës, financave apo të institucioneve të tjera, të cilët gjykohen që kanë lidhje me aktivitetin që do të kryhet në zonë.
6. Komisioni vlerëson çdo propozim, në përputhje me kriteret e vlerësimit të parashikuar në urdhrin e ministrit përgjegjës për ekonominë dhe përzgjedh e shpall fituesin.
7. Zhvilluesi pajiset me licencë nga Ministria përgjegjëse, për ekonominë, e ndjek procedurat për miratimin e projektit të ndërtimit sipas legjislacionit në fuqi.

Neni 8
Përmbajtja e licencës

Forma dhe përmbajtja e licencës së zhvilluesit miratohet nga ministri përgjegjës për ekonominë.
1. Licenca duhet të përmbajë:
a) numrin e regjistrimit;
b) emrin e zhvilluesit;
c) kufijtë e zonës;
d) aktivitetet kryesore që do të zhvillohen në zonë;
e) datën e lëshimit;
f) kohëzgjatjen e licencës.
2. Licenca nënshkruhet nga ministri përgjegjës për ekonominë.
3. Licenca shoqërohet me kontratën e lidhur ndërmjet ministrisë përgjegjëse për ekonominë dhe zhvilluesit, në të cilën specifikohen kushtet që duhet të kenë palët respektive.
4. Licenca hartohet në tri kopje dhe regjistrohet në regjistrin e licencave, që mbahet në ministrinë përgjegjëse për ekonominë.
5. Pagesa e zhvilluesit për marrjen e licencës të jetë 500 000 (pesëqind mijë) lekë.

Neni 9
Përmbajtja e kontratës

Kontrata lidhet midis ministrisë përgjegjëse për ekonominë dhe zhvilluesit. Palët kanë të drejtën e negocimit të çështjeve të mëposhtëme:
a) natyra dhe objektet e aktivitetit që do të kryhen në zonë nga zhvilluesi;
b) kohëzgjatja e kontratës, e cila është në përshtatje me afatin e kontratës së posedimit të truallit, por jo më shumë se 35 vjet;
c) të drejtat dhe detyrimet e palëve;
d) lehtësitë fiskale që përfiton zhvilluesi (nëse ka);
e) detyrimet e zhvilluesit për zbatimin e planit të biznesit;
f) e drejta e ministrisë përgjegjëse për ekonominë dhe e institucioneve financiare, mjedisit etj.,  për monitorimin e zonës ekonomike;
g) kufizimin për transferimin e kontratës një subjekti tjetër;
h) përgjegjësitë e palëve në rast të shkeljes së kontratës;
i) procedurat në rast se lind nevoja për ndryshime në kontratë;
j) procedurat për zgjidhjen e mosmarrëveshjeve që mund të lindin ndërmjet palëve;
k) të drejtat dhe detyrimet e palëve për informacion konfidencial;
l) zgjidhja e kontratës para afatit, në rast se zhvilluesi nuk është në gjendje të përmbushë detyrimet, shkeljeve serioze apo rasteve të tjera që pengojnë apo nuk bëjnë të mundur vazhdimin e kontratës me zhvilluesin e zonës ekonomike, si dhe me pëlqimin e dyanshëm.



Neni 10
Heqja ose ndryshimi i licencës

1. Heqja e licencës bëhet nga ministri përgjegjës për ekonominë sipas përcaktimeve të nenit 22 të ligjit nr.9789, datë 19.4.2007 “Për krijimin dhe funksionimin e zonave ekonomike”.
2.Ministri përgjegjës për ekonominë, me kërkesë të zhvilluesit, mund të ndryshojë kushtet e licencës, si dhe kushtet që ai i gjykon të nevojshme, kur këto nuk bien ndesh me kriteret e konkurrimit për marrjen e kësaj licence.

III.TË DREJTAT DHE DETYRIMET E ZHVILLUESIT

Neni 11
Të drejtat e zhvilluesit

Zhvilluesi ka të gjitha të drejtat e parashikuara në ligj dhe në aktet e tjera nënligjore që rrjedhin prej tij.
Të drejtat dhe detyrimet e tij, ndaj përdoruesve nuk janë objekt i kësaj rregulloreje.

Neni 12
Detyrimet e zhvilluesit

Përveç detyrimeve të parashikuara në ligj, detyrimeve të përcaktuara në licencën e dhënë, si dhe në kontratë, zhvilluesi duhet të plotësojë edhe detyrimet e mëposhtme:
1.Detyrimet e zhvilluesit në lidhje me ndërtimet në zonën e lirë:
a) ngritja e kufijve rrethues, sipas perimetrit të zonës, për të realizuar sigurimin dhe veçimin fizik të këtij territori;
b) ndërtimi i portave të hyrjes dhe të daljes nga zona;
c) ndërtimi i shesheve dhe i të gjitha objekteve të tjera brenda zonës të nevojshme për kontrollin dhe lëvizjen e mallrave, njerëzve dhe mjeteve të transportit;
d) ndërtimi i zyrave për përfaqësuesit e ministrisë përgjegjëse të ekonomisë, autoriteteve doganore dhe për punonjësit e rendit, të cilat u jepen atyre në përdorim pa shpërblim;
e) ndërtimi i infrastrukturës brenda zonës dhe lidhja e saj me infrastrukturën jashtë zonës, sipas projektit të miratuar nga KRRTRSH-ja;
f) sigurimi i mirëmbajtjes së infrastrukturës dhe godinave të përmendura në pikën d, si dhe sigurimi i të gjitha kushteve normale të përdorimit të tyre.
2. Detyrimet e zhvilluesit në lidhje me ndërtimet në parkun industrial:
a) ndërtimi i infrastrukturës brenda zonës dhe lidhja e saj me infrastrukturën jashtë zonës, sipas projektit të miratuar nga KRRTRSH-ja;
b) ndërtimi i shesheve dhe i të gjitha objekteve të tjera brenda zonës, të nevojshme për kontrollin dhe lëvizjen e mallrave, njerëzve dhe mjeteve të transportit;
c) sigurimi i mirëmbajtjes së infrastrukturës dhe sigurimi i të gjitha kushteve normale të përdorimit të tyre.
3.Detyrimet e zhvilluesit në marrëdhëniet me organet shtetërore:
a) zhvilluesi ka të gjitha detyrimet që rrjedhin nga Kodi Doganor. Ai duhet të lejojë autoritetet doganore të kryejnë kontrollet e nevojshme brenda zonës së lirë, duhet të jetë i gatshëm të paraqesë sa herë që kërkohen nga autoritetet doganore, të gjitha dokumentet që ai disponon dhe të japë ndihmën e nevojshme për ekzaminimin fizik dhe dokumentor të mallrave në pronësi të përdoruesve;
b) zhvilluesi duhet t’i japë përfaqësuesit të ministrisë përgjegjëse për ekonominë, të dhënat dhe dokumentacionin e nevojshëm lidhur me aktivitetin që kryhet në zonën ekonomike të kërkuar nga ministria përgjegjëse për ekonominë;
c) zhvilluesi duhet të lejojë ushtrimin e funksioneve të organeve të rendit dhe të gjitha organeve të tjera të kontrollit shtetëror në zonë;

d) Zhvilluesi ka për detyrë të bashkëpunojë me përfaqësuesit e ministrisë përgjegjëse për ekonominë, për të lëshuar të gjitha dokumentet e hyrjes dhe të qëndrimit në zonë.

IV.PROCEDURA E MIRATIMIT DHE DETYRIMET E PËRDORUESVE 
NË ZONËN EKONOMIKE

Neni 13
Miratimi i përdoruesit

Çdo person fizik ose juridik, shqiptar ose i huaj, pasi ka lidhur një aktmarrëveshje paraprake me zhvilluesin, miratohet si përdorues nga ministria përgjegjëse për ekonominë.

Neni 14
Afatet e kontratës

Të gjitha kontratat që lidhen ndërmjet zhvilluesit dhe përdoruesit, kanë një afat deri në 35 vjet, por jo më shumë se afati i licencës së zhvilluesit.

Neni 15
Ndryshimet dhe rinovimi i kontratës

Çdo përdorues, ka të drejtë të ndjekë sipas rastit procedurën e ndryshimeve dhe rinovimit të kontratës me zhvilluesin, sipas dispozitave të kësaj rregulloreje.

Neni 16
Regjistrimi

Të gjithë zhvilluesit e një zone ekonomike, regjistrohen pranë ministrisë përgjegjëse për ekonominë.

Neni 17
Detyrimet e përdoruesit

Gjatë zhvillimit të veprimtarisë së tij në zonën ekonomike, përdoruesi ka këto detyrime:
a) të lejojë ushtrimin e kontrollit nga organet doganore dhe tatimore mbi veprimtarinë e tij në zonë;
b) të lejojë organet e rendit dhe të gjitha organet e tjera të kontrollit shtetëror të ushtrojnë funksionet e tyre në zonë;
c) të vërë në dispozicion të përfaqësuesit të ministrisë përgjegjëse për ekonominë të gjithë informacionin e nevojshëm në lidhje me veprimtarinë e tij në zonë;
d) të lejojë autoritetet doganore dhe ato të rendit për të ushtruar kontroll mbi to;
e) të zbatojë të gjitha detyrimet e parashikuara në kontratën e lidhur me zhvilluesin.

V. DOKUMENTET E HYRJES DHE QËNDRIMIT NË ZONËN E LIRË

Neni 18
Lëshimi i dokumenteve të hyrjes dhe qëndrimit në zonën e lirë

Lejet e hyrjes dhe lejet speciale, përgatiten nga zhvilluesi për të gjithë personat që hyjnë në zonën e lirë. Përfaqësuesi i ministrisë përgjegjëse për ekonominë, siglon lejet.
a) Pajisen me leje hyrje të gjithë punonjësit që punojnë për zhvilluesin dhe përdoruesin në zonën e lirë, si dhe nëpunësit shtetërore të ministrisë përgjegjëse për ekonominë, nëpunësit e Drejtorisë së Doganave, Drejtorisë së Tatimeve dhe punonjësit e rendit që janë të ngarkuar të monitorojnë zonën e lirë.


b) Pajisen me leje speciale të gjithë ata persona që hyjnë në zonën e lirë për detyra të përkohshme ose për të bashkëpunuar përkohësisht me autoritetet shtetërore, apo me zhvilluesin dhe përdoruesin.
Ndalohet hyrja në zonën e lirë të personave që nuk janë të pajisur me lejet përkatëse.

Neni 19
Përmbajtja dhe kohëzgjatja e dokumenteve

1. Leja e hyrjes është njëvjeçare dhe përmban:
a) emrin dhe mbiemrin e poseduesit të lejes;
b) emrin e shoqërisë në të cilën ai është në marrëdhënie pune brenda zonës së lirë;
c) profesionin;
d) shtetësinë;
e) numrin dhe serinë e dokumentit të identifikimit;
f) fotografinë;
g) afatin e përdorimit të lejes;
h) firmën e përfaqësuesit të ministrisë përgjegjëse për ekonominë, të përfaqësuesit të doganës, të rendit.
2. Leja speciale lëshohet në këmbim të një dokumenti identifikimi, është njëkalimshe me kohëzgjatje jo më shumë se një ditë pune dhe përmban:
a) numrin e serisë;
b) emrin e personit që do të hyjë në zonë;
c) destinacionin brenda zonës;
d) kohën e lëshimit;
e) firmën e punonjësit që e lëshon.
Leja speciale lëshohet edhe për drejtuesit e automjeteve dhe në të përfshihen edhe të dhënat për automjetin. Përsa i përket mjeteve të transportit hekurudhor dhe detar, hyrja e tyre në zonën e lirë përcaktohet me udhëzime të veçanta.

Neni 20
Anulimi dhe zëvendësimi i lejeve të hyrjes

1. Leja e hyrjes do të anulohet në raste kur poseduesi i saj ndërpret marrëdhëniet e punës me zhvilluesin ose përdoruesin. Në këto raste zhvilluesi, duhet të informojë përfaqësuesin e ministrisë që mbulon zonën e lirë, për anulimin e lejes.
2. Punonjësit e rendit kanë të drejtë të largojnë nga zona çdo person, leja e hyrjes e të cilit është anuluar. Në këto raste nëpunësit e doganës duhet të zbatojnë rregulloren e doganës për mallrat që posedon personi.
3. Leja e hyrjes mund të zëvendësohet vetëm në rastet kur ajo humbet ose dëmtohet në mënyrë të paqëllimshme. Ai pajiset me dublikatë jo më vonë se 5 ditë kalendarike nga data e pranimit të kërkesës.
4. Ngarkohen organet e rendit të kontrollojnë dokumentet e hyrjes në zonë për të gjithë poseduesit e tyre.

VI.DETYRAT E PËRFAQËSUESIT TË MINISTRISË PËRGJEGJËSE 
PËR EKONOMINË

Neni 21
Detyrat e përfaqësuesve të ministrisë përgjegjëse për ekonominë

Ministria përgjegjëse për ekonominë ka detyrë të kontrollojë dhe mbikëqyrë në mënyrë të vazhdueshme funksionimin e zonës. Detyrat e përfaqësuesit të ministrisë janë si më poshtë:

1. Të mbikëqyrë dhe të kontrollojë aktivitetin e zhvilluesve, në përputhje me kushtet e përcaktuara në licencë dhe në kontratën që lidhet midis ministrisë përgjegjëse për ekonominë dhe zhvilluesit.
2. Të mbikëqyrë dhe të kontrollojë aktivitetin e përdoruesve, në përputhje me kushtet e përcaktuara në kontratat e lidhura me zhvilluesin dhe miratimin e ministrisë përgjegjëse për ekonominë.
3. Për çdo shkelje të konstatuar, të procedojë për vendosjen e gjobave deri në propozimin për heqjen e licencës. Masat administrative përcaktohen në kontratën e lidhur midis ministrisë përgjegjëse për ekonominë dhe zhvilluesit.
4. Të miratojë lejet e hyrjes dhe lejet speciale, të lëshuara nga zhvilluesi duke i sigluar.

Neni 22
Dispozita të fundit

Shtesat dhe ndryshimet në këtë rregullore bëhen me propozimin e ministrit që mbulon ekonominë dhe miratohen nga Këshilli i Ministrave.


